Chery-EV's dalk na SA op pad | Netwerk24
Deur Egmont Sippel 11 Julie 2021 00:12
Net meer as 'n dekade gelede het Egmont Sippel 'n paar nare ondervindings met 'n Chinese stadsmotortjie genaamd Chery QQ3 gehad. As jy woes tydens noodremming op die ankers gespring het, het die motortjie teen snelhede vinniger as 80 km/h wild buite beheer getol.
En nie net een toetsmotor nie, maar twee verskillendes.
Mettertyd het Chery uit ons motorlandskap verdwyn en die tweede geslag QQ is nooit plaaslik bekend gestel nie.
Nou's die Chinese vervaardiger moontlik op pad terug met 'n vol-elektriese mini genaamd EQ1.
Meer as 200 000 eenhede is reeds verkoop sedert hierdie mini-EV vier jaar gelede in China bekend gestel is. Pas is hy opgeknap "om sy bestuurder beter te verstaan". Daar's 'n enkelknop-outoparkeerfunksie. Jy kan die lugversorging van 'n afstand af aanskakel. Daar's stembeheer, 'n hoëdefinisie-raakskerm, koordlose slimfoonherlaaiing en selfs aanlyn dienste.
Die batterypak, seg Chery, se stof- en waterdigtheid is ook na IP68 verbeter. Daarbenewens word die pak – met 'n hoë-voltveiligheidsbeskermingstelsel en sensitiewe termiese beheer wat verkoeldoeltreffendheid met 20% verbeter – ook deeglik teen skokke uit alle rigtings beskerm.
Chery bied ook 'n vol-elektriese EQ5-lewenstyler. Nou's daar gerugte dat Chery die uitvoer van hul twee EV's ook na Suid-Afrika beoog. Hopelik kan hierdie outjies mooi die ankers uitgooi.